感舊二首  其二
作者：陸游
朝代：宋

paragraphs: 君不見蜀師渾甫字伯渾，半生高卧蟆頤村。
才不得施道則尊，死已骨朽名猶存。
文章落筆數千言，上友離騷下招魂。
望之眉宇何軒軒，高談浩若洪河翻。
范尹敬如綺與園，方飾羔雁登衡門。
小人謗傷實不根，妄指拱璧求瑕痕。
窮通在公豈足論，浮雲終散朝陽暾。
安得此老起九原，入贊國論蘇黎元。